Ríkjandi Íslandsmeistarar Þórs Þorlákshafnar tylltu sér á toppinn á úrvalsdeild karla í körfubolta í gærkvöld er þeir unnu nafna sína frá Akureyri. Úrslitin þýða að Þór Akureyri er fallið úr efstu deild. Fjórir leikir voru spilaðir í gærkvöld.
Þórsliðin tvö, Þór frá Þorlákshöfn og Þór frá Akureyri, mættust norðan heiða og þar fóru gestirnir með sigur af hólmi, 95-88. Með sigrinum endurheimtu ríkjandi Íslandsmeistarar toppsætið í deildinni, Þór er nú með 28 stig og er tveimur stigum ofar en Njarðvík sem er í 2. sætinu. Á Sauðárkróki vann Tindastóll 94-88 stigur á Stjörnunni. Stjarnan hafði unnið þrjá leiki í röð fyrir leik gærkvöldsins en þetta var annar sigur Tindastóls í röð. Stjarnan er í sjötta sætinu með 20 stig en Tindastóll er sæti neðar með 18. KR lenti ekki í vandræðum með ÍR en KR-ingar unnu með 13 stiga mun, 93-80, og er KR í áttunda sæti deildarinnar með 16 stig en ÍR með 14 og í því níunda. Grindavík hafði svo betur gegn Vestra, 90-74, og er Grindavík í 4. sætinu en Vestri í 11. og því næst neðsta. Umferðin heldur áfram í dag en Valur og Keflavík mætast á Hlíðarenda klukkan fimm.
Vetrarólympíumót fatlaðra hófst í Beijing í nótt og réðust úrslitin í bruni karla og kvenna og í skíðaskotfimi karla og kvenna. Keppt var í sitjandi og standandi flokkum og í flokki sjónskertra og blindra. Úkraínskir íþróttamenn áttu frábæran dag í Beijing. Grygorii Vovchynskyi tryggði sér sigurinn í standandi flokki í skíðaskotfiminni og tryggði Úkraínu þar með fyrstu gullverðlaun leikanna. Í flokki blindra og sjónskertra tylltu þrír Úkraínumenn sér á verðlaunapallinn í 6 kílómetra sprettgöngunni, Vitalii Lukia-nenko vann gullið, Oleksandr Kazik silfur og Dmytro Suiarko brons. Þá tryggði Oksana Shsyskova sér sigurinn í flokki blindra og sjónskertra hjá konunum í skíðaskotfiminni og Liudmyla Liashenko fékk silfur í standandi flokki. Úkraína tyllti sér á toppinn yfir flest verðlaun á þessum fyrsta keppnisdegi Vetrarólympíumótsins með sjö verðlaun alls, þar af þrjú gullverðlaun.

Þór frá Akureyri féll úr úrvalsdeild karla í gærkvöldi. Þór frá Þorlákshöfn er á toppnum. 